Beretning

om regnskabet for Det Europæiske Erhvervsuddannelsesinstitut for regnskabsåret 2001, med instituttets svar

(2002/C 326/07)

INDHOLD

>TABELPOSITION>

REVISIONSERKLÆRING

1. Denne beretning afgives til bestyrelsen for Det Europæiske Erhvervsuddannelsesinstitut i overensstemmelse med artikel 11, stk. 4, i Rådets forordning (EØF) nr. 1360/90(1).

2. Retten har revideret regnskabet for Det Europæiske Erhvervsuddannelsesinstitut for regnskabsåret, der afsluttedes pr. 31. december 2001. Direktøren er i henhold til artikel 11, stk. 1, i Rådets forordning (EØF) nr. 1360/90 ansvarlig for budgettets gennemførelse. Direktøren skal udarbejde og opstille regnskabet(2) i overensstemmelse med instituttets finansielle bestemmelser, jf. artikel 12 i Rådets forordning (EØF) nr. 1360/90. Revisionsretten skal i henhold til artikel 248 i traktaten om oprettelse af Det Europæiske Fællesskab revidere årsregnskabet.

3. Revisionen blev gennemført i overensstemmelse med de retningslinjer og standarder, der gælder for Rettens revision. Disse er udarbejdet på grundlag af de almindeligt anerkendte internationale revisionsnormer og tilpasset, så der tages højde for de særlige forhold, der gør sig gældende i Fællesskabet. Retten gennemgik instituttets regnskaber og udførte i forbindelse hermed det revisionsarbejde, den skønnede var nødvendigt. Revisionen gav Retten et tilstrækkeligt grundlag for nedenstående erklæring.

4. Revisionen har givet Retten rimelig sikkerhed for, at regnskabet for det regnskabsår, der afsluttedes pr. 31. december 2001, er rigtigt, og at de underliggende transaktioner som helhed betragtet er lovlige og formelt rigtige.

RETTENS VÆSENTLIGSTE BEMÆRKNINGER

Budgetgennemførelsen

5. Anvendelsen af bevillingerne for regnskabsåret 2001 og af de fremførte bevillinger fra det foregående regnskabsår fremgår af tabel 1(3).

6. De disponible bevillinger beløb sig til 19,4 millioner euro, heraf 16,8 millioner euro til regnskabsåret og 2,6 millioner euro fremført fra det foregående regnskabsår. Der blev indgået forpligtelser for næsten alle bevillingerne til regnskabsåret 2001, og der blev udbetalt 13,2 millioner euro, hvilket svarer til 79 % af de indgåede forpligtelser. De resterende bevillinger blev enten fremført (3,5 millioner euro) eller bortfaldt (0,5 millioner euro). Der var afsat 5,2 millioner euro i aktionsbevillinger (budgetafsnit III); der blev indgået forpligtelser for næsten hele beløbet, og 2,6 millioner euro blev fremført. 50 % af forpligtelserne er blevet fremført, hvilket viser, at instituttet bør planlægge sine aktiviteter bedre og sørge for, at planlægningen overholdes. Der var blevet fremført 2,6 millioner euro fra det foregående regnskabsår, heraf bortfaldt 0,2 millioner euro ved årets udgang. Instituttet bør gøre sit yderste for at indhente de forsinkelser, der er opstået i forhold til den årlige programmering, så princippet om etårighed overholdes.

Årsregnskab

7. Forvaltningsregnskabet og balancen, som instituttet offentliggjorde i sin årsberetning for regnskabsåret 2001, vises i oversigtsform i tabel 2 og 3.

8. I tidligere beretninger(4) har Retten henledt opmærksomheden på forvaltningen af Phare- og Tacis-programmet. I 2001 var det samlede beløb til disse programmer på 232,8 millioner euro, heraf blev der indgået forpligtelser for 210,0 millioner euro, hvoraf 185,9 millioner euro blev udbetalt. Disse programmer forvaltes uden for budgettet. Saldoen på de bankkonti, som instituttet benytter i forbindelse med forvaltningen af disse midler (37,8 millioner euro pr. 31. december 2001), figurerer ikke i instituttets regnskab. Instituttet har fremlagt finansielle oplysninger om disse programmer i et bilag til regnskabet.

9. Agenturet foretager ikke afskrivning på sine anlægsaktiver. Det bør anvende Kommissionens regler for værdiansættelse og afskrivning(5), således at værdierne på balancen giver et retvisende billede af de aktiver, der indgår i dets formue.

10. Mængde- og værdifortegnelserne er ikke pålidelige, da der ikke er gjort fysisk status siden 1999. På fortegnelserne er der opført løsøre, som er bortkommet eller forældet, og det er ikke muligt at slette løsøre fra fortegnelserne. Ajourføring af mængde- og værdifortegnelsen bør prioriteres højere.

Overholdelse af de finansielle bestemmelser

11. Instituttet anvender ofte rammekontrakter. I kontrakterne fastsættes maksimumbeløbet for de indkøb, der kan gøres. Der er imidlertid ikke indført et system, der sikrer, at maksimumbeløbet ikke overskrides.

Vedtaget af Revisionsretten i Luxembourg på mødet den 25. og 26. september 2002.

På Revisionsrettens vegne

Juan Manuel Fabra Vallés

Formand

(1) EFT L 131 af 23.5.1990, s. 4.

(2) I overensstemmelse med artikel 11, stk. 3, i Rådets forordning (EØF) nr. 1360/90 er regnskabet over alle instituttets indtægter og udgifter i regnskabsåret 2001, dateret den 27. marts 2002, sendt til instituttets bestyrelse, Kommissionen og Revisionsretten. Retten modtog regnskabet den 8. april 2002. I tabellerne vedføjet som bilag til denne beretning vises regnskabet i oversigtsform.

(3) Alle tabeller i beretningen er beregnet med størst mulig nøjagtighed på grundlag af de benyttede data. Tallene er afrundede, derfor kan summen af tallene i tabellen afvige lidt fra totalen. En streg angiver, at der ikke er nogen talværdi, eller at talværdien er nul, og 0,0 angiver, at værdien er lavere end afrundingsgrænsen.

(4) Jf. punkt 11 i beretningen om regnskabet for regnskabsåret 1999 (EFT C 373 af 27.12.2000, s. 34).

(5) Kommissionens forordning (EF) nr. 2909/2000 af 29. december 2000 (EFT L 336 af 30.12.2000, s. 75).

Tabel 1

Budgetgennemførelsen for regnskabsåret 2001((Kommissionen har overdraget instituttet forvaltningen af en række programmer - budgettet omfatter ikke de midler, som Kommissionen har bevilget til finansiering af disse.))NB:

Tallene er afrundet, og summen af tallene i tabellen kan derfor afvige fra totalen.

Kilde:

Instituttets oplysninger - disse tabeller er en oversigt over oplysningerne i instituttets eget regnskab.

>TABELPOSITION>

>TABELPOSITION>

Tabel 2

Forvaltningsregnskab for regnskabsårene 2001 og 2000((Forvaltningsregnskabet og balancen omfatter kun instituttets egne aktiviteter. De programmer, der forvaltes af instituttet, er ikke omfattet.))

>TABELPOSITION>

NB:

Tallene er afrundet, og summen af tallene i tabellen kan derfor afvige fra totalen.

Kilde:

Instituttets oplysninger - disse tabeller er en oversigt over oplysningerne i instituttets eget regnskab.

Tabel 3

Balance pr. 31. december 2001 og 31. december 2000((Forvaltningsregnskabet og balancen omfatter kun instituttets egne aktiviteter. De programmer, der forvaltes af instituttet, er ikke omfattet.))NB:

Tallene er afrundet, og summen af tallene i tabellen kan derfor afvige fra totalen.

Kilde:

Instituttets oplysninger - disse tabeller er en oversigt over oplysningerne i instituttets eget regnskab.

>TABELPOSITION>

>TABELPOSITION>

Instituttets Svar

Finansielle oversigter

Punkt 8: Forvaltningen af budgettet for henholdsvis Phare- og Tacis-programmet

Erhvervsuddannelsesinstituttet arbejder på at integrere Tempus-aftalerne i budgetregnskabssystemet (SI2) og har taget udgangspunkt i aftalerne om faglig bistand. Tempus-budgetterne er hidtil blevet forvaltet "uden for budgettet", således som GD for Uddannelse og Kultur specifikt har anmodet om.

Instituttet er ved at vurdere costbenefitforholdet ved også at overføre andre Phare-, Tacis- og Card-aftaler til SI2-systemet, da projektstyringsbistanden til Kommissionen er under udfasning i overensstemmelse med Erhvervsuddannelsesinstituttets vedtagne strategi på mellemlang sigt.

Punkt 9 og 10: Afskrivninger og mængde- og værdifortegnelse

Erhvervsuddannelsesinstituttet har til hensigt at foretage en afskrivning på egne ikke-finansielle faste aktiver fra og med dette års regnskaber. Afskrivningen får tilbagevirkende kraft og gennemføres "en block" for at tage hensyn til det, der skulle have været fratrukket de foregående år. De anvendte afskrivningsprocentsatser og -procedurer kommer til at bygge på forordning (EF) nr. 2909/2000.

Den interne udvikling af et elektronisk forvaltningssystem for aktiver (mængde- og værdifortegnelse) er netop afsluttet. Systemet er nu under afprøvning, og der vil blive foretaget visse mindre ændringer inden indførelsen.

Erhvervsuddannelsesinstituttet har til hensigt at iværksætte en fuldstændig indlæsning af fortegnelser over løsøre i dette nye mængde- og værdifortegnelsessystem i slutningen af november, som derved helt kommer til at erstatte de gamle systemer og fortegnelser. Indlæsningen af fortegnelserne baseres på en fysisk statusopgørelse, som gennemføres forud herfor.

Instituttet har i denne forbindelse udarbejdet retningslinjer, herunder for arbejdsstrømmene og ansvaret for identificering, registrering, forvaltning, udlagring og afskrivning af aktiver, som er i overensstemmelse med de gældende EU-bestemmelser. Disse retningslinjer kan rekvireres.

Overholdelse af de finansielle bestemmelser

Punkt 11 Rammekontrakter

Rammekontrakter angiver i sagens natur ikke et maksimumsbeløb, men kun en prisliste over forskellige genstande/tjenesteydelser, som muligvis indkøbes i henhold til kontrakten. Ved udvælgelse af rammekontrahenter bliver tjenesteydelsernes anslåede omfang/beløb ofte nævnt i udbudsmaterialet.

Afdelingen for finansielle anliggender og den juridiske tjeneste arbejder nu på at indføre en metode, hvorved udgiftsniveauet for den enkelte rammekontrakt, som er under gennemførelse, kan kontrolleres.